Božić u Međugorju (24/12/02) - 2002-12-24
Netko je kazao da je Međugorje kao i Ujedinjeni narodi. Tu su ljudi ujedinjeni u molitvi, u dobru, u susretljivosti, u ljubavi i prašta
Marijansko svetište Međugorje već dvadesetu godinu čudesnom snagom privlači hodočasnike iz cijelog svijeta. Od prikaza Gospina lika vidiocima na brdu ukazanja - Međugorje je posjetilo oko 20 milijuna vjernika. Za ovaj će Božić i Novu Godinu u Međugorju moliti za mir i obraćenje deset tisuća mladih. Međugorje je prije ukazanja lika Kraljice mira brojilo 2500 stanovnika i nije se po ničemu razlikovalo od drugih hercegovačkih župa, kaže župnik fra Branko Radoš. Danas u mjestu živi oko 4 i pol tisuće žitelja. “Netko je kazao da je Međugorje na jedan način kao i Ujedinjeni narodi. Ljudi koji su ujedinjeni u molitvi, u dobru, u susretljivosti, u ljubavi, u praštanju. To je u biti ono najvrijednije što Međugorje može ponuditi, odnosno što Bog, što Isus Krist preko Kraljice mira ovdje nudi i ovdje daruje ljudima” - kaže fra Radoš. Četiri su temeljne Gospine poruke – ističe fra Branko Radoš. Poziv na obraćenje, poznate Isusove riječi - Gospa poziva - obratite se i povjerujte Evanđelju s ciljem da se postane bolji čovjek i osoba. Drugo na što Gospa poziva je molitva – jer se jedino oko molitve može okupiti obitelj i jedna župna zajednica – naglašava fra Branko Radoš ne zaboravljajući post kao treću poruku kroz koju se uči zahvalnost za sve što je čovjek dobio od Boga. “I konačno četvrta središnja poruka Međugorja je poziv na mir. Da smo svi prihvatili Gospine pozive za mir sigurno bismo izbjegli mnoge sukobe i nepotrebne ratove koji su se dogodili u ovih posljednjih godina dakle trebe se otvoriti Bogu, treba kako Gospa kaže, staviti Isusa na prvo mjesto u svome životu, ako to učinemo onda sasvim sigurno ćemo i mi širiti mir i po nama će se mir proširiti po čitavom svijetu. To su u biti osnovne poruke koje Gospa ovdje daje u Međugorju." O poruci za ovaj Božić fra Branko Radoš, župnik Župe u Međugorju, kaže: “Budite kršćani, budite ljudi - to je zapravo ono najvrednije što čovjek može biti. Ne treba se bojati biti dobar, a to je čini mi se ono čega se ljudi danas možda i ponajčešće boje”. Ni hladno vrijeme nije omelo hodočasnike iz cijelog svijeta da posjete Međugorje. “Što osjećam? Zadovoljstvo. Lijepo je biti ovdje!” kaže mladi Francuz koji je žurio na podnevnu misu. Djevojka iz Italije opisuje emocije u Međugorju ovim riječima: “Velika snaga i puno mira!” Bill, koji je sa suprugom u Međugorje stigao iz Kansas Cityja, kaže: "Naši roditelji su bili ovdje prije dvije godine i Međugorje je promijenilo njihove i naše živote!”